CELEX: 32022D0219
Language: ro
Date: 2022-02-11 00:00:00
Title: Decizia de punere în aplicare (UE) 2022/219 a Comisiei din 11 februarie 2022 de stabilire a regulamentului de procedură privind controlul, în temeiul articolului 22 alineatul (1) din Regulamentul (CE) nr. 58/2003 al Consiliului, al legalității actelor agențiilor executive care prejudiciază un terț și care au fost contestate în fața Comisiei de către orice persoană interesată în mod direct sau individual

18.2.2022   
               
               
                  RO
               
               
                  Jurnalul Oficial al Uniunii Europene
               
               
                  L 37/46
               
            
         DECIZIA DE PUNERE ÎN APLICARE (UE) 2022/219 A COMISIEI
         din 11 februarie 2022
         de stabilire a regulamentului de procedură privind controlul, în temeiul articolului 22 alineatul (1) din Regulamentul (CE) nr. 58/2003 al Consiliului, al legalității actelor agențiilor executive care prejudiciază un terț și care au fost contestate în fața Comisiei de către orice persoană interesată în mod direct sau individual
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 58/2003 al Consiliului (1), în special articolul 22 alineatul (1),
         întrucât:
         
                     (1)
                  
                  
                     În temeiul articolului 22 alineatul (1) din Regulamentul (CE) nr. 58/2003, Comisiei i se poate solicita să controleze legalitatea oricărui act al unei agenții executive care prejudiciază un terț.
                  
               
                     (2)
                  
                  
                     După ascultarea argumentelor prezentate de terțul interesat și a celor prezentate de agenția executivă în cauză, Comisia trebuie să ia o decizie în termen de două luni.
                  
               
                     (3)
                  
                  
                     În temeiul articolului 22 alineatul (3) din Regulamentul (CE) nr. 58/2003, în decizia sa finală, Comisia poate menține actul agenției executive sau poate decide că agenția trebuie să îl modifice (în tot sau în parte).
                  
               
                     (4)
                  
                  
                     În temeiul articolului 22 alineatul (4) din Regulamentul (CE) nr. 58/2003, agenția executivă în cauză trebuie să ia măsurile necesare pentru a aduce la îndeplinire decizia Comisiei.
                  
               
                     (5)
                  
                  
                     În urma evaluării sale, Comisia poate suspenda punerea în aplicare a actului în cauză sau poate stabili măsuri provizorii în cazul în care drepturile părții care instituie controlul legalității riscă să fie compromise.
                  
               
                     (6)
                  
                  
                     Pe baza experienței dobândite, este necesar să se stabilească un regulament de procedură privind controlul legalității actelor agențiilor executive, în temeiul articolului 22 alineatul (1) din Regulamentul (CE) nr. 58/2003.
                  
               
                     (7)
                  
                  
                     Acest regulament de procedură nu se aplică procedurilor de control întreprinse de Comisie din oficiu în temeiul articolului 22 alineatul (2) din Regulamentul (CE) nr. 58/2003 și nici procedurilor instituite de statele membre în temeiul articolului 22 alineatul (1) din regulamentul respectiv.
                  
               
                     (8)
                  
                  
                     Regulamentul de procedură este completat de anexa la Decizia Comisiei de stabilire a orientărilor privind înființarea și funcționarea agențiilor executive finanțate din bugetul UE și din alte surse,
                  
               ADOPTĂ PREZENTA DECIZIE:
         
            Articolul 1
            Regulamentul de procedură privind controlul de către Comisie al legalității actelor agențiilor executive în temeiul articolului 22 alineatul (1) din Regulamentul (CE) nr. 58/2003 este prevăzut în anexă.
         
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 11 februarie 2022.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 11, 16.1.2003, p. 1.
      
      
         
            ANEXĂ
            Regulament de procedură privind controlul, în temeiul articolului 22 alineatul (1) din Regulamentul (CE) nr. 58/2003, al legalității actelor agențiilor executive care prejudiciază un terț și care au fost contestate în fața Comisiei de către orice persoană interesată în mod direct sau individual
            
               Articolul 1
               Obiect
               
                  (1)   Prezentul regulament de procedură se aplică procedurilor inițiate de o persoană interesată în mod direct sau individual (denumită în continuare „reclamantul”), în temeiul articolului 22 alineatul (1) din Regulamentul (CE) nr. 58/2003, care solicită controlul legalității unui act menționat la articolul 2 alineatul (1) din prezentul regulament de procedură („procedura de control al legalității”).
               
               
                  (2)   Prezentul regulament de procedură nu se aplică procedurilor de control întreprinse de Comisie din oficiu în temeiul articolului 22 alineatul (2) din Regulamentul (CE) nr. 58/2003 al Consiliului și nici procedurilor instituite de statele membre în temeiul articolului 22 alineatul (1) din regulamentul respectiv.
               
            
            
               Articolul 2
               Domeniu de aplicare
               
                  (1)   Procedura de control al legalității vizează următoarele acte întreprinse de o agenție executivă, în calitatea sa de autoritate administrativă:
                  
                              (a)
                           
                           
                              respingerea unei cereri de grant;
                           
                        
                              (b)
                           
                           
                              respingerea unei oferte sau a unei cereri de participare la o ofertă depusă în cadrul unei proceduri de achiziții;
                           
                        
                              (c)
                           
                           
                              respingerea unei candidaturi depuse în cadrul unui concurs cu premii;
                           
                        
                              (d)
                           
                           
                              refuzul validării unei entități juridice sau a unui statut juridic specific în Registrul participanților, precum și a evaluărilor capacității financiare sau operaționale a solicitanților.
                           
                        
               
                  (2)   Procedura de control al legalității se limitează la verificarea următoarelor elemente:
                  
                              (a)
                           
                           
                              erori juridice și procedurale, cum ar fi erori în procedura de evaluare sau motivarea insuficientă a actului care face obiectul controlului legalității;
                           
                        
                              (b)
                           
                           
                              erori vădite de apreciere care influențează rezultatul global al actului care face obiectul controlului legalității;
                           
                        
                              (c)
                           
                           
                              erori de fapt care influențează rezultatul global al actului care face obiectul controlului legalității;
                           
                        
                              (d)
                           
                           
                              abuzul de putere.
                           
                        
               
                  (3)   Procedura de control al legalității nu vizează aspecte care țin de marja de apreciere a agenției executive, cum ar fi evaluarea calității propunerilor, a candidaturilor sau a ofertelor.
               
            
            
               Articolul 3
               Serviciul competent
               Serviciul competent pentru procedura de control al legalității este direcția generală responsabilă cu delegarea bugetului unui program sau al unei părți a unui program către agenția executivă în cauză.
            
            
               Articolul 4
               Confirmarea de primire și înregistrare
               
                  (1)   Primirea cererii de control al legalității se confirmă printr-o confirmare de primire înregistrată.
               
               
                  (2)   Se înregistrează numai cererile complete. Cererile de control al legalității sunt considerate complete în cazul în care îndeplinesc toate condițiile următoare:
                  
                              (a)
                           
                           
                              sunt prezentate în scris;
                           
                        
                              (b)
                           
                           
                              sunt transmise prin canalul (canalele) administrativ(e) indicat(e) în actul contestat;
                           
                        
                              (c)
                           
                           
                              identifică reclamantul, actul contestat și motivele care justifică controlul.
                           
                        
               
                  (3)   Cererea trebuie să conțină maximum 7 000 de caractere (spații, linii și textul incluse).
               
               
                  (4)   În cazul în care cererea este incompletă sau depășește numărul maxim de caractere stabilit la alineatul (3) din prezentul articol, serviciul competent solicită reclamantului să o completeze sau să o ajusteze în termen de două săptămâni. Înregistrarea are loc după depunerea cererii complete.
               
               
                  (5)   În cazul în care reclamantul nu completează sau nu ajustează cererea în termenul de două săptămâni, se consideră că cererea a fost retrasă, iar dosarul este închis.
               
            
            
               Articolul 5
               Admisibilitatea cererilor
               Cererile de control al legalității sunt considerate admisibile în cazul în care îndeplinesc toate condițiile următoare:
               
                           (a)
                        
                        
                           sunt prezentate în mod direct sau individual de o persoană fizică sau juridică vizată de actul contestat;
                        
                     
                           (b)
                        
                        
                           sunt prezentate în termen de o lună de la data la care reclamantul a luat cunoștință de actul contestat;
                        
                     
                           (c)
                        
                        
                           se referă la acte care intră în domeniul de aplicare al articolului 22 alineatul (1) din Regulamentul (CE) nr. 58/2003.
                        
                     
            
               Articolul 6
               Cererile de clarificare și de informații suplimentare
               
                  (1)   În cazul în care cererea de control al legalității este neclară sau dacă sunt necesare informații suplimentare, serviciul competent solicită reclamantului să clarifice cererea sau să prezinte informațiile suplimentare în termen de cinci zile lucrătoare.
               
               
                  (2)   Cererile de clarificare sau de informații suplimentare nu justifică invocarea unor motive sau argumente noi, cu excepția cazului în care acestea se bazează pe elemente sau dovezi noi despre care reclamantul a aflat după depunerea cererii de control al legalității.
               
            
            
               Articolul 7
               Plângerile paralele
               
                  (1)   În cazul în care cererea de control al legalității a fost depusă în paralel cu o cerere de procedură de control administrativ intern în cadrul agenției executive și ambele cereri se referă la același act al agenției executive, procedura de control al legalității se suspendă până la finalizarea procedurii de control administrativ din cadrul agenției executive.
               
               
                  (2)   În cazul în care procedura de control administrativ intern din cadrul agenției executive confirmă actul contestat, procedura de control al legalității se reia dacă reclamantul confirmă, în termen de o lună de la data confirmării actului contestat de către agenția executivă, că își menține cererea de control al legalității.
                  În cazul în care reclamantul confirmă cererea, procedura de control al legalității vizează atât actul contestat inițial, cât și actul adoptat de agenția executivă după procedura de control administrativ intern.
                  În cazul în care reclamantul nu confirmă cererea, aceasta este considerată retrasă, iar dosarul se închide fără o notificare suplimentară.
               
               
                  (3)   În cazul în care procedura de control administrativ intern din cadrul agenției executive nu confirmă actul contestat, procedura de control al legalității este considerată ca fiind lipsită de obiect, iar dosarul se închide fără o notificare suplimentară.
               
            
            
               Articolul 8
               Suspendare și măsuri provizorii
               
                  (1)   Procedura de control al legalității suspendă punerea în aplicare a actului contestat numai în cazul în care Comisia decide astfel.
               
               
                  (2)   Comisia decide cu privire la cererile de măsuri provizorii și de suspendare a punerii în aplicare a actului contestat, ținând seama de natura actului contestat, de plauzibilitatea cererii și de urgența acesteia.
               
               
                  (3)   Punerea în aplicare a actului contestat nu se suspendă sau nu se prevăd măsuri provizorii în cazul în care drepturile reclamantului sunt sau pot fi menținute până la adoptarea deciziei privind controlul legalității.
               
               
                  (4)   În cazul în care punerea în aplicare a actului contestat este suspendată sau sunt prevăzute măsuri provizorii, agenția executivă ia toate măsurile necesare pentru a aduce la îndeplinire aceste decizii.
               
            
            
               Articolul 9
               Observațiile agenției executive
               
                  (1)   Cererea de control al legalității se transmite agenției executive după înregistrare. Agenția executivă este invitată să își prezinte observațiile în termen de 5 zile lucrătoare.
               
               
                  (2)   În cazul în care sunt necesare informații suplimentare, agenția executivă este invitată să furnizeze clarificări cu privire la observațiile sale.
               
            
            
               Articolul 10
               Termen pentru decizii
               
                  (1)   Decizia Comisiei privind controlul legalității este notificată reclamantului și agenției executive în termen de două luni de la data înregistrării sau, în cazul unor plângeri paralele, astfel cum sunt prevăzute la articolul 7, de la sfârșitul suspendării cererii de control al legalității.
               
               
                  (2)   O decizie notificată după expirarea termenului de două luni înlocuiește orice respingere implicită, astfel cum se prevede la articolul 22 alineatul (1) al treilea paragraf din Regulamentul (CE) nr. 58/2003.
               
            
            
               Articolul 11
               Evaluare și proces decizional
               
                  (1)   Se asigură în permanență un tratament echitabil, transparent și imparțial, cu respectarea corespunzătoare a informațiilor confidențiale. Toate schimburile se efectuează în scris și se limitează la clarificarea observațiilor. Nu se organizează audieri.
               
               
                  (2)   Decizia privind controlul legalității se adoptă în conformitate cu articolele 12-16 din Regulamentul de procedură al Comisiei (1). Toate departamentele Comisiei care au un interes legitim cu privire la decizie sunt consultate prin consultare oficială interservicii, în conformitate cu articolul 23 din regulamentul de procedură menționat.
               
               
                  (3)   Legalitatea actului contestat se evaluează pe baza argumentelor ambelor părți.
               
               
                  (4)   Decizia Comisiei poate:
                  
                              (a)
                           
                           
                              respinge cererea de control al legalității ca fiind inadmisibilă;
                           
                        
                              (b)
                           
                           
                              respinge cererea de control al legalității ca fiind nefondată, întrucât nu există elemente care să indice nelegalitatea actului contestat;
                           
                        
                              (c)
                           
                           
                              respinge cererea de control al legalității, deoarece eroarea (erorile) constatată (constatate) nu a(u) afectat rezultatul final al deciziei luate de agenția executivă;
                           
                        
                              (d)
                           
                           
                              considera cererea de control al legalității ca fiind întemeiată.
                           
                        
               
                  (5)   În cazurile menționate la literele (a), (b) și (c), actul contestat este menținut. În cazul menționat la litera (d), actul contestat este anulat.
               
               
                  (6)   Decizia Comisiei nu se referă la aspecte privind legalitatea actului contestat care nu au fost semnalate de reclamant și care au fost identificate doar de Comisie în cursul procedurii de control al legalității.
               
               
                  (7)   Decizia Comisiei poate include instrucțiuni specifice adresate agenției executive cu privire la măsurile necesare pentru acțiunile subsecvente.
               
            
            
               Articolul 12
               Notificare și acțiuni subsecvente
               
                  (1)   Comisia informează reclamantul și agenția executivă referitor la decizia privind controlul legalității.
               
               
                  (2)   În cazul în care Comisia anulează actul contestat, agenția executivă ia de îndată măsurile necesare pentru a aduce la îndeplinire decizia. Agenția executivă raportează serviciului competent cu privire la punerea în aplicare a deciziei.
               
               
                  (3)   Punerea în aplicare este monitorizată și, dacă este necesar, supravegheată de către serviciul competent în conformitate cu decizia de delegare a competențelor către agenție.
               
            
            
               (1)  C(2000) 3614 (JO L 308, 8.12.2000, p. 26).